CELEX: 32015R0272
Language: mt
Date: 2015-02-19 00:00:00
Title: Regolament ta' Implimentazzjoni tal-Kummissjoni (UE) 2015/272 tad- 19 ta' Frar 2015 li jemenda r-Regolament ta' Implimentazzjoni (UE) Nru 612/2013 dwar l-operazzjoni tar-reġistru ta' operaturi ekonomiċi u mħażen tat-taxxa, statistika relatata u rappurtar skont ir-Regolament tal-Kunsill (UE) Nru 389/2012 dwar kooperazzjoni amministrattiva fil-qasam tad-dazji tas-sisa

20.2.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 47/10
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/272
   tad-19 ta' Frar 2015
   li jemenda r-Regolament ta' Implimentazzjoni (UE) Nru 612/2013 dwar l-operazzjoni tar-reġistru ta' operaturi ekonomiċi u mħażen tat-taxxa, statistika relatata u rappurtar skont ir-Regolament tal-Kunsill (UE) Nru 389/2012 dwar kooperazzjoni amministrattiva fil-qasam tad-dazji tas-sisa
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 389/2012 tat-2 ta' Mejju 2012 dwar kooperazzjoni amministrattiva fil-qasam tad-dazji tas-sisa u li jħassar ir-Regolament (KEE) Nru 2073/2004 (1), u b'mod partikulari l-Artikoli 22 tiegħu,
   Billi:
   
               (1)
            
            
               Destinatarji rreġistrati jew magazziniera awtorizzati għandhom jitwaqqfu milli jiddikkjaraw, b'mod ħażin, li ġew awtorizzati skont l-Artikolu 17(2) tad-Direttiva tal-Kunsill 2008/118/KE (2) li jċaqilqu prodotti tas-sisa lejn post ta' kunsinna diretta skont arranġament ta' sospensjoni tad-dazju.
            
         
               (2)
            
            
               Spedituri rreġistrati u magazziniera awtorizzati għandhom għaldaqstant ikunu jistgħu jivverifikaw, permezz tar-reġistru ċentrali msemmi fl-Artikolu 19(4) tar-Regolament (UE) Nru 389/2012, jekk destinatarji reġistrati jew magazziniera awtorizzati kisbux din l-awtorizzazzjoni.
            
         
               (3)
            
            
               Ir-Regolament ta' Implimentazzjoni tal-Kummissjoni (UE) Nru 612/2013 (3) għandu għaldaqstant jiġi emendat skont dan.
            
         
               (4)
            
            
               Huwa meħtieġ li jiġi stipulat perjodu suffiċjenti ta' żmien biex il-Kummissjoni tkun tista' timplimenta bidliet fir-reġistru ta' operaturi ekonomiċi u mħażen tat-taxxa msemmija fl-Artikolu 19(1) tar-Regolament (UE) Nru 389/2012.
            
         
               (5)
            
            
               Il-miżuri stipulati f'dan ir-Regolament huma skont il-fehma tal-Kumitat dwar id-Dazju tas-Sisa,
            
         ADOTTAT DAN IR-REGOLAMENT:
   Artikolu 1
   Fl-Artikolu 6(3)(a) tar-Regolament ta' Implimentazzjoni (UE) Nru 612/2013/UE, huwa miżjud il-punt (iv) li ġej:
   
      
                  “(iv)
               
               
                  informazzjoni dwar il-kodiċi tar-rwol tal-operatur li tindika jekk destinatarju reġistrat jew magazzinier awtorizzat huwiex awtorizzat skont l-Artikolu 17(2) tad-Direttiva 2008/118/KE biex iċaqlaq oġġetti soġġetti għas-sisa lejn post ta' kunsinna diretta (il-grupp ta' dejta 2.3 stabbilit fit-Tabella 2 tal-Anness I).”
               
            
   Artikolu 2
   Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Dan għandu japplika mill-1 ta' Marzu 2015.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, id-19 ta' Frar 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 121, 8.5.2012, p. 1.
   
      (2)  Id-Direttiva tal-Kunsill 2008/118/KE tas-16 ta' Diċembru 2008 dwar l-arranġamenti ġenerali għad-dazju tas-sisa u li tħassar id-Direttiva 92/12/KEE (ĠU L 9, 14.1.2009, p. 12).
   
      (3)  Ir-Regolament ta' Implimentazzjoni tal-Kummissjoni (UE) Nru 612/2013 tal-25 ta' Ġunju 2013 dwar l-operazzjoni tar-reġistru ta' operaturi ekonomiċi u mħażen tat-taxxa, statistika relatata u rappurtar skont ir-Regolament tal-Kunsill (UE) Nru 389/2012 dwar kooperazzjoni amministrattiva fil-qasam tad-dazji tas-sisa (ĠU L 173, 26.6.2013, p. 9).